钦定古今图书集成/历象汇编/岁功典/第037卷 > 《广西志书》 > 三月三日奉使凉宫雨中禊饮序
## 钦定古今图书集成/历象汇编/岁功典/第037卷 > 《广西志书》 > 三月三日奉使凉宫雨中禊饮序

唐宋之问

三月上巳，有祓除禊饮者，成俗久矣。挚虞对而不经，
束晰言而有礼。汉庭故事，衣冠就元灞之桥；晋国遗
风，辎軿耀翠妫之浦。兴泰宫者，我大周之所建也。境
连伊塞，岸隔河都，清暑必在于三伏，洙寒不逾于十
里。占星已毕，櫂仙阙而威百神；匪日将成，宜圣皇而
福四海。吾侪恭兴露寝，初沗云轺，违北京之宴乐，坐
南山之雾雨。相与会良友，陶暮春，席幽林，觞曲水。是
日也，杂英初发，群物半荣，春逶迤而上山，雪嵚崟而
藏谷。高人一坐，杞梓交阴，作者肆筵，芝兰同气。递袭
歌咏，不登弦管。嵇叔夜之鸣琴，偏依绿竹；郭子期之
春酒，本出青山。论史可听，谈元愈默。不觉齐万品，溢
九围，爱流波，惜迟景，顾盼相谓。虽非“巢许之间；左右
同声，盍各岩泉之助？请染翰操纸，赋诗言志。”人探一
言，俱题四韵。